Predkladacia správa

Fond národného majetku Slovenskej republiky (ďalej len “fond”) predložil na ministerstvo podľa § 28 ods. 5 písm. b) a § 28 ods. 8 zákona   č. 92/1991 Zb. v znení neskorších predpisov návrh na zrušenie rozhodnutia Prezídia fondu č. 70/1995 vydaného ako príloha č. 2 k uzneseniu Prezídia fondu č. 6/XXV  z 1. 6. 1995 o privatizácii priamym predajom časti majetku podniku Pozemné stavby – Majer, š.p. Banská Bystrica podľa privatizačného projektu vedeného v evidencii MSPNM SR pod číslom 149. 

		     Prezídium fondu  podľa privatizačného projektu vedeného v evidencii MSPNM SR č. 149 vydalo rozhodnutie č. 70/1995 o privatizácii majetku časti podniku Pozemné stavby – Majer, š.p. Banská Bystrica (bez prevádzky Centrálna betonárka) v prospech kupujúceho ADRIMEX, s.r.o. so sídlom v Brezne (ďalej len “kupujúci”). Dňa 25.10.1995 uzavrel FNM SR s kupujúcim zmluvu č. 1114/1995 o predaji časti podniku za kúpnu cenu 40 mil. Sk. V dôsledku neplnenia zmluvných  povinností zo strany kupujúceho, t.j. nezaplatenie troch po sebe nasledujúcich splátok vo výške 52 463 709,- Sk fond od zmluvy odstúpil. Odstúpenie od zmluvy nadobudlo účinnosť dňom 15.1.2001.

Na prechodné zabezpečenie majetku z odstúpenia od zmluvy, jeho prevzatie a vyčíslenie hodnoty, ako aj na zabezpečenie ďalších s tým súvisiacich úkonov uzavrel fond so spoločnosťou KZT, a.s. Bratislava Zmluvu o nájme majetku a úprave vzťahov s nájmom súvisiacich, ktorá nadobudla účinnosť dňom  účinnosti odstúpenia od zmluvy.

Ku dňu odstúpenia od zmluvy bola vyhotovená “Zápisnica o odovzdaní a prevzatí majetku nadobudnutého fondom v dôsledku odstúpenia od zmluvy č. 1114/1995…”  a “Protokol o skutočnostiach súvisiacich s odstúpením od zmluvy….”.

Podľa údajov uvedených v  zápisnici hodnota odovzdávaného majetku, vrátane majetku ponúknutého kupujúcim, ktorý nadobudol počas jeho podnikateľskej činnosti v období medzi uzavretím a odstúpením od zmluvy, predstavuje hodnotu v nasledovnom členení:

•	Aktíva spolu                                                  50 115 tis. Sk
•	Záväzky spolu                                                  1 099 tis. Sk
•	Vlastné imanie spolu                                      49 016 tis. Sk

       Rozdiel v hodnote majetku pri uzatvorení zmluvy o predaji a hodnotou v čase     odstúpenia činí - 18 543 tis. Sk.

V zápisnici sa  uvádzajú ťarchy na majetok z titulu viacerých exekučných príkazov a záložných práv veriteľov.

Podľa prehlásenia zástupcov Výkonného výboru FNM SR nie sú známe žiadne skutočnosti, ktoré by bránili nakladaniu s privatizovaným majetkom. Predmetný majetok je vedený v účtovnej evidencii fondu.

Prezídium fondu na základe odporúčania Výkonného výboru fondu schválilo uznesením č. 8/LXVII/01 z 3.12.2001 návrh na zrušenie rozhodnutia Prezídia fondu             č. 70/1995 o privatizácii priamym predajom časti majetku podniku Pozemné stavby – Majer, š.p. Banská Bystrica a spôsob naloženia s majetkom, ktorý prešiel na fond v dôsledku odstúpenia od zmluvy č. 1114/1995,  priamym predajom záujemcovi, ktorý bude vybraný na základe výberového konania.

Zmena rozhodnutia nemá vplyv finančný, ekonomický, environmentálny, ani vplyv na zamestnanosť.

Materiál bol dňa ………………. 2002 na rokovaní PEM odporučený predložiť vláde SR na schválenie.